Frank Jensen (S), 2000-01-19:
Hr. Søren Søndergaard og jeg, hr. Søren Søndergaards parti og regeringspartierne, deler fuldt og helt den opfattelse, at der må herske - og vi må bestræbe os på at få - internationale retstilstande, hvor vi har større garanti for, at diktatorer ikke kan undslippe, men bliver stillet for en domstol og retsforfulgt for deres misgerninger mod demokratiet og mod civilbefolkningen i den tid, de sad ved magten, når de ikke længere sidder med ansvaret.
Den opfattelse deler vi fuldt og helt.
Det har regeringen bestræbt sig på, og det vil regeringen fortsat bestræbe sig på.
Derfor var Danmark også et af de lande, der talte klarest for at få en international strafferetsdomstol under FN's forberedende konference i Rom, hvor jeg selv repræsenterede den danske regering for efterhånden et års tid siden.
Så holdningen til de internationale spilleregler deler vi fuldt og helt.
Sådan er det nu engang.
Og her afventer vi nu den endelige stillingtagen hos den britiske regering.
Vi kender ikke det endelige resultat.
Hvis det skulle føre til det, som den britiske indenrigsminister Jack Straw har stillet i forventning, nemlig at Augusto Pinochet ikke udleveres til Spanien eller et af de andre begærende lande, ja, så er spørgsmålet: Vil Pinochet så blive sendt tilbage til Chile, og hvad vil den nyvalgte chilenske præsident gøre i så tilfælde. Her kan jeg love hr. Søren Søndergaard, som vi gjorde det, da der stadig væk var mulighed for, at Augusto Pinochet ville blive udleveret til Spanien, at vi sammen med Rigsadvokaten og den konkrete anmelder ville overveje at sende den konkrete sag videre til Chile, hvis der måtte komme en strafferetlig proces imod Augusto Pinochet, så den danske sag kan blive medinddraget.
Sådan har vi gjort over for de spanske myndigheder, hvor Justitsministeriet allerede for længst har oversendt den konkrete sag, som hr. Søren Søndergaard er bekendt med ifølge det svar på spørgsmål S 117, som jeg har afgivet til hr. Søren Søndergaard.
Jeg tror, hr. Søren Søndergaard og vi andre kan være godt tjent med, at det er national ret, der afgør, hvordan et land skal forholde sig.
Så er der nogle internationale konventioner, og det er der også på udleveringsområdet.
Men hr. Søren Søndergaard spørger mig som justitsminister, og jeg forstår også, at hr. Søren Søndergaard blander det lidt sammen også med partikammerater.
Jeg har tilkendegivet regeringens klare opfattelse af, at det ville have været bedst i forhold til respekten for menneskerettigheder, at det ikke skal kunne betale sig at krænke menneskerettighederne i den forstand, at man efterfølgende på grund af tid og alder kan undgå, at man bliver stillet til ansvar for krænkelse af menneskerettighederne.
De tilkendegivelser har jeg givet.
Hvis det nu ikke sker i England på grund af engelsk ret, på grund af engelsk lovgivning om, at en person, der er sygdomsmæssigt svækket og ikke kan stå igennem efter en uafhængig lægelig vurdering, så må vi tage det til efterretning.
Hvad der så sker med Augusto Pinochet, om han rejser tilbage til Chile, og hvad den chilenske regering og de chilenske myndigheder dér vil gøre, kan vi ikke vide på nuværende tidspunkt.
Det er et uafklaret spørgsmål.
Vi vil selvfølgelig i samspil med de konkrete anmeldere i Danmark og med Rigsadvokaten vurdere, i fald der skulle komme mulighed for, at der kunne føres sag mod Augusto Pinochet i Chile, og vende tilbage til spørgsmålet om, at vi så skal overdrage vores konkrete sag til de chilenske myndigheder. Hermed sluttede spørgsmålet.